## Pradas destaca que en el primer trimestre de 2024 es plantaran 12.000 arbres de 50 espècies autòctones als parcs naturals de la Comunitat Valenciana

*** La consellera ha participat en la primera de les 77 activitats de repoblació i educació ambiental que es duran a terme esta campanya**

La consellera de Medi Ambient, Aigua, Infraestructures i Territori, Salomé Pradas, ha destacat, amb motiu del Dia de l'Arbre de la Comunitat Valenciana, que en la campanya d'enguany es plantaran més de 12.000 arbres de 50 espècies autòctones al llarg de les 77 activitats de repoblació i educació ambiental que es duran a terme durant esta campanya, circumscrita de gener a març als parcs naturals de la Comunitat Valenciana.

La consellera ha participat este dimecres en la muntanya Rodeno-Piñel -al terme municipal de Gàtova- en la plantació de 245 exemplars de sureres i 75 arboços que han portat a terme alumnes del Col·legi Públic Alt Carraixet de la localitat i jóvens del Centre d'Inserció Social Mas de la Pinaeta d'este municipi enclavat al Parc Natural de la Serra Calderona.

“El Dia de l'Arbre -ha explicat Salomé Pradas- se celebra per a recordar la importància de protegir els boscos i el paper que juguen els arbres en l'absorció del CO₂, la fixació del sòl i la protecció de la biodiversitat. Per això, acompanyem el període de reforestació amb accions d'educació ambiental per a xiquets i jóvens amb l'objectiu de donar a conéixer el valor de la conservació de la coberta vegetal per a tindre un ecosistema saludable”.

La consellera ha recordat que “tan importants són les accions de repoblació tant d'arbres com d'espècies frondoses, matoll baix i plantes rebrotadores com les accions de caràcter educatiu per a conscienciar de la immensa importància que té conservar la biodiversitat vegetal de les nostres muntanyes”.

A més, Pradas ha assegurat que, a més de les plantacions de gener -que són les més nombroses- “es duen a terme accions de repoblació amb l'any més avançat per a garantir la supervivència dels plançons davant de les baixes temperatures”.

Fecha: 31/01/2024